KYK: Loki Rothman se 3 gunsteling-liedjies | Netwerk24
REGSTREEKS: SA t. Indië (SA: 16/2)
KYK: Loki Rothman se 3 gunsteling-liedjies
In VIA se nuwe musiekprogram, Klink soos naweek met JOOX, kuier die sosialemedia-ster Katinka die Kat Oosthuizen saam met 'n bekende gas by die gewilde Pretoriase kuierplek Weiveld.
In die program leer kykers meer van bekendes deur na hul gunsteling- Afrikaanse musiekvideo's te kyk en hulle flits ook deur die toptien-trefferparades wêreldwyd en op eie bodem.
In die jongste aflewering van Klink soos naweek met JOOX kom kuier die kitaarman Loki Rothman by Katinka om sy gunstelingliedjies met die wêreld te deel.
Om jou te help gees vang vir die naweek, gee ons die drie liedjies wat heel bo aan Loki se toptienlysie is. Watter een is jou gunsteling? Vertel ons hieronder in die kommentaar-afdeling.
3. Snotkop – Raak vir my rustig
Watter beter manier is daar om 'n naweek af te skop as met die lirieke: "Vat hom soos 'n Vrydag"? Snotkop se 2017-treffer kombineer die kunstenaar se kenmerkende opskop-klank met woorde wat 'n mens herinner dat ontspanning jou eerste prioriteit oor 'n naweek moet wees.
2. Frikkie en die Dolfyne – Visgat
As jy nog nie van Frikkie en die Dolfyne gehoor het nie, luister dadelik hierna.
Dié lekkerkryliedjie op die groep se 2010-album, Tune Tune Baboon, is die volmaakte musiek om skop in jou naweek te sit.
1. Loki Rothman en Pierre Greeff – My kamer
En nou vir iets effens rustiger. Loki Rothman en Die Heuwels Fantasties se Pierre Greeff het in 2016 kragte saamgesnoer om dié verwerking van Laurika Rauch se liedjie "My kamer" op te neem. Wat dink jy van die manne se weergawe? Kom vertel ons hieronder.
Wil jy die res van Loki se gunstelingliedjies luister? Jy sal sy volle Klink soos Naweek-speellys op die JOOX-app kry. Klik hier om dit af te laai.